b"\n_START_ARTICLE_\nVenecijos kino festivalis\n_START_PARAGRAPH_\nTarptautinis Venecijos kino festivalis (it. Mostra Internazionale d'Arte Cinematografica della Biennale di Venezia)\xc2\xa0\xe2\x80\x93 seniausias pasaulyje kino festivalis, kur\xc4\xaf 1932\xc2\xa0m. \xc4\xafk\xc5\xabr\xc4\x97 grafas Giuseppe Volpi. Tuo metu renginys buvo pavadintas Esposizione Internazionale d\xe2\x80\x99Arte Cinematografica (liet. Tarptautin\xc4\x97 kinematografijos meno paroda). Renginys vyksta kasmet rugpj\xc5\xab\xc4\x8dio pabaigoje arba rugs\xc4\x97jo prad\xc5\xbeioje Venecijos miesto Lido saloje, Italijoje. Filmai rodomi istoriniame \xe2\x80\x9ePalazzo del Cinema\xe2\x80\x9c ir kituose gretimuose kino teatruose. \xc5\xa0is renginys yra didesnio kult\xc5\xabros renginio Venecijos bienal\xc4\x97s (ital. Biennale di Venezia) dalis ir vienas presti\xc5\xbei\xc5\xa1kiausi\xc5\xb3 kino festivali\xc5\xb3 pasaulyje._NEWLINE_Festivalio tikslas yra skleisti pristatyti ir remti \xc4\xafvairius tarptautinio kino aspektus visomis jo formomis\xc2\xa0\xe2\x80\x93 kaip men\xc4\x85, pramog\xc4\x85 ir versl\xc4\x85,\xc2\xa0\xe2\x80\x93 puosel\xc4\x97jant laisv\xc4\x97s ir tolerancijos vertybes. Festivalyje taip pat pristatomos \xc5\xbeinom\xc5\xb3 kino asmenybi\xc5\xb3 retrospektyvos, siekiant priminti visuomenei kino istorij\xc4\x85._NEWLINE_Pagrindiniai Venecijos kino festivalio apdovanojimai yra \xe2\x80\x9eAuksinis li\xc5\xabtas\xe2\x80\x9c (ital. Leone d\xe2\x80\x99Oro), teikiamas u\xc5\xbe geriausi\xc4\x85 konkursin\xc4\x97s programos film\xc4\x85, \xe2\x80\x9eSidabrinis li\xc5\xabtas\xe2\x80\x9c (Leone d\xe2\x80\x99Argento) u\xc5\xbe geriausi\xc4\x85 re\xc5\xbeis\xc5\xabr\xc4\x85 ir \xe2\x80\x9eVolpi taur\xc4\x97\xe2\x80\x9c (Coppa Volpi), \xc4\xafteikiama geriausiam aktoriui ir aktorei. Taip pat \xc5\xbeiuri turi teis\xc4\x99 apdovanoti konkursin\xc4\x97je programoje parodyt\xc4\x85 film\xc4\x85 \xe2\x80\x9eSpecialiuoju \xc5\xbeiuri prizu\xe2\x80\x9c.\n_START_SECTION_\nIstorija\n_START_PARAGRAPH_\nPirmoji Kinematografijos meno paroda (Esposizione d\xe2\x80\x99Arte Cinematografica) Venecijos bienal\xc4\x97s pirmininko grafo Giuseppe Volpi di Misurata, generalinio sekretoriaus skulptoriaus Antonio Maraini ir Romos Tarptautinio mokomojo kino instituto generalinio sekretoriaus Luciano De Feo iniciatyva \xc4\xafvyko 1932\xc2\xa0m., 18-osios Venecijos bienal\xc4\x97s metu. Luciano De Feo tapo pirmuoju kino festivalio direktorium ir programos kuratorium. Tai buvo pirmasis pasaulyje tokio pob\xc5\xabd\xc5\xbeio kino renginys._NEWLINE_Antrasis festivalis \xc4\xafvyko 1934\xc2\xa0m. Jo metu buvo surengtas film\xc5\xb3 konkursas. Apdovanojimus skyr\xc4\x97 Bienal\xc4\x97s pirmininkas, atsi\xc5\xbevelg\xc4\x99s \xc4\xaf specialist\xc5\xb3 ir \xc5\xbei\xc5\xabrov\xc5\xb3 nuomones. Nuo 1935\xc2\xa0m. festivalis tapo kasmetiniu renginiu. 1936\xc2\xa0m. pirm\xc4\x85 kart\xc4\x85 buvo sudaryta tarptautin\xc4\x97 \xc5\xbeiuri. 1937\xc2\xa0m. buvo atidarytas naujas kino teatras \xe2\x80\x9ePalazzo del Cinema\xe2\x80\x9c, kuriame festivalis vyksta iki \xc5\xa1iol (i\xc5\xa1skyrus 1940 ir 1948\xc2\xa0m.) 1938\xc2\xa0m. buvo surengta pirmoji retrospektyva, skirta nuo 1891 iki 1933\xc2\xa0m. sukurtam pranc\xc5\xabz\xc5\xb3 kinui. _NEWLINE_D\xc4\x97l karo 1940\xe2\x80\x931942\xc2\xa0m. dalyvaujan\xc4\x8di\xc5\xb3 \xc5\xa1ali\xc5\xb3 skai\xc4\x8dius reik\xc5\xa1mingai suma\xc5\xbe\xc4\x97jo, o v\xc4\x97lesniais karo metais festivalyje vyravo a\xc5\xa1ies \xc5\xa1ali\xc5\xb3 kinas. Pokario metais po trumpos pertraukos festivalis v\xc4\x97l buvo surengtas 1946\xc2\xa0m. 1949\xc2\xa0m. buvo \xc4\xafsteigtas \xc5\xa0v. Morkaus auksinio li\xc5\xabto geriausio filmo apdovanojimas._NEWLINE_XX a. 6-ajame de\xc5\xa1imtmetyje reik\xc5\xa1mingai pl\xc4\x97t\xc4\x97si festivalio geografija, sustipr\xc4\x97jo festivalio \xc4\xaftaka pasaulio kino istorijai: auksinius ir sidabrinius li\xc5\xabtus laim\xc4\x97jo daug japon\xc5\xb3 (Akira Kurosawa, Kenji Mizoguchi) ir ind\xc5\xb3 (Satyajit Ray ir kt.), taip pat Ryt\xc5\xb3 Europos kino k\xc5\xabr\xc4\x97j\xc5\xb3 (Karel Stekly (\xc4\x8cekoslovakija), Andrzej Waida (Lenkija) ir kt.) 6-ajame ir 7-ajame de\xc5\xa1imtmetyje festivalio d\xc4\x97ka i\xc5\xa1kilo daug ital\xc5\xb3 re\xc5\xbeisieri\xc5\xb3 (Federico Fellini, Michelangelo Antonioni, Francesco Rosi, Ermanno Olmi, Bernardo Bertolucci, Pier Paolo Pasolini, Florestano Vancini, Vittorio De Seta, Valerio Zurlini). _NEWLINE_1961\xe2\x80\x931962\xc2\xa0m. festivalis tapo naujo kino platforma. \xc4\x8cia buvo rodomi nepriklausomo brit\xc5\xb3 kino, pranc\xc5\xabz\xc5\xb3 naujosios bangos, jaun\xc5\xb3 ital\xc5\xb3 re\xc5\xbeisieri\xc5\xb3 filmai._NEWLINE_Negal\xc4\x97damas atsikratyti fa\xc5\xa1istinio Italijos laikotarpio \xc4\xaftakos ir i\xc5\xa1vengti bendro politinio klimato, 1969\xc2\xa0m. Venecijos kino festivalis nustojo teikti \xe2\x80\x9eAuksinio li\xc5\xabto\xe2\x80\x9c apdovanojimus. Vis\xc4\x85 7-\xc4\x85j\xc4\xaf de\xc5\xa1imtmet\xc4\xaf festivalio organizatoriai ie\xc5\xa1kojo nauj\xc5\xb3 form\xc5\xb3, Venecijoje buvo rengiami lygiagret\xc5\xabs kino renginiai. 1978\xc2\xa0m. Venecijos kino festivalis ne\xc4\xafvyko._NEWLINE_Tarptautin\xc4\xaf presti\xc5\xbe\xc4\x85 festivalis susigr\xc4\x85\xc5\xbeino 1979\xe2\x80\x931982\xc2\xa0m. Greta konkursin\xc4\x97s programos buvo rodomos reik\xc5\xa1mingos retrospektyvos, kino eksperimentams skirtos programos ir \xc4\xafsp\xc5\xabdingiems kino filmams skirta programa. 1980\xc2\xa0m. v\xc4\x97l imta teikti \xe2\x80\x9eAuksinio li\xc5\xabto\xe2\x80\x9c apdovanojimus. 9-ajame de\xc5\xa1imtmetyje festivalio d\xc4\x97ka pasaulyje i\xc5\xa1populiar\xc4\x97jo Vokietijos naujasis kinas (Wim Wenders, Margarethe Von Trotta, Rainer Werner Fassbinder ir kt.) 1984\xc2\xa0m. Italijos nacionalin\xc4\x97 kino kritik\xc5\xb3 s\xc4\x85junga \xc4\x97m\xc4\x97 rengti Tarptautin\xc4\x99 kritik\xc5\xb3 savait\xc4\x99, skirt\xc4\x85 debiutiniams ir antriesiems re\xc5\xbeisieri\xc5\xb3 darbams, 1988\xc2\xa0m. festivalis buvo papildytas naujomis programomis. _NEWLINE_2007\xc2\xa0m. Venecijos kino festivalis at\xc5\xa1vent\xc4\x97 savo 75-\xc4\x85j\xc4\xaf jubiliej\xc5\xb3."